Ραψωδία α

Στ. 109-173

* Θέμα:
	+ Η εφαρμογή του δεύτερου μέρους του σχεδίου της Αθηνάς
	+ Η άφιξη της Αθηνάς ως Μέντη στην Ιθάκη και η φιλοξενία της από τον Τηλέμαχο.
* Περίληψη:
	+ Η θεά Αθηνά, ξεκινώντας από την κορυφή του Ολύμπου, φτάνει πετώντας στην Ιθάκη και εμφανίζεται στο παλάτι του Οδυσσέα με τη μορφή του Μέντη, ενός φίλου του βασιλιά. Από το κατώφλι της εξώπορτας παρατηρεί την κατάσταση που επικρατεί στο παλάτι, όπου οι μνηστήρες παίζουν αμέριμνοι τους πεσσούς, ενώ οι υπηρέτες πηγαινοέρχονται ασταμάτητα και τους υπηρετούν. Πρώτος βλέπει τον ξένο ο Τηλέμαχος, που τρέχει να τον υποδεχθεί, τον καλοδέχεται, τον οδηγεί παράμερα, μακριά από τους μνηστήρες, και του προσφέρει το πλούσιο δείπνο της φιλοξενίας. Σε λίγο μπαίνουν στην αίθουσα του μεγάρου οι μνηστήρες και πέφτουν με βουλιμία στο φαγητό. Όταν χόρτασαν το φαΐ και το πιοτό, ζήτησαν από τον Φήμιο να τους ευχαριστήσει με τη μουσική και το τραγούδι του.
* Δομή:
	+ Η προετοιμασία της Αθηνάς για το ταξίδι της στην Ιθάκη (στ. 109-114)
	+ Η άφιξη της μεταμορφωμένης σε Μέντη θεάς στο παλάτι του Οδυσσέα και η εικόνα με τους μνηστήρες (στ. 115-126).
	+ Η υποδοχή της Αθηνάς- Μέντη από τον Τηλέμαχο (στ. 127-140)
	+ Η φιλοξενία της Αθηνάς- Μέντη από τον Τηλέμαχο (στ. 141-161)
	+ Το δείπνο και η διασκέδαση των μνηστήρων (στ. 162-173)
* Η άμεση εφαρμογή του δεύτερου μέρους του σχεδίου της Αθηνάς:
	+ Σύμφωνα με το σχέδιο της Αθηνάς, όπως αυτό ανακοινώθηκε στο παλάτι του Δία στον Όλυμπο, ο Ερμής θα πήγαινε στην Ωγυγία, για να μεταφέρει στην Καλυψώ την απόφαση των θεών να αφήσει ελεύθερο τον Οδυσσέα. Η Αθηνά θα πήγαινε στην Ιθάκη, για να ενθαρρύνει τον Τηλέμαχο και να τον δραστηριοποιήσει. Ενώ, λοιπόν, θα περιμέναμε να εφαρμοστεί το πρώτο μέρος του σχεδίου, βλέπουμε την άμεση εφαρμογή του δεύτερου μέρους, καθώς το επίπεδο της δράσης μεταφέρεται από τον Όλυμπο στην Ιθάκη. Αυτή η προτεραιότητα δίνεται για τους ακόλουθους λόγους:
		- Αυτό που προέχει είναι η αφύπνιση και η δραστηριοποίηση του Τηλέμαχου.
		- Οι ακροατές πρέπει να πάρουν μια ιδέα για την κατάσταση που επικρατεί στο παλάτι του Οδυσσέα μετά τη μακρόχρονη απουσία του, με τους μνηστήρες να συμπεριφέρονται σαν οικοδεσπότες.
		- Ο ποιητής θέλει να δώσει στους ακροατές του μερικές έμμεσες πληροφορίες για τον Οδυσσέα, πριν εμφανιστεί αυτός στο προσκήνιο.
* Η προετοιμασία της Αθηνάς:
	+ Το θέμα της προετοιμασίας της Αθηνάς είναι τυπικό. Με τους ίδιους στίχους (109-111) θα δοθεί και η προετοιμασία του Ερμή για τη μετάβασή του στην Ωγυγία (το νησί της Καλυψώς) τα κύρια εφόδια της Αθηνάς για το ταξίδι είναι τα σαντάλια και το κοντάρι.
		- Τα σαντάλια: Είναι μαγικά και της δίνουν τη δυνατότητα να μετακινείται παντού.
		- Το κοντάρι: Με το κοντάρι υπογραμμίζεται ο πολεμικός χαρακτήρας της θεάς.
* Η μετάβαση της θεάς στην Ιθάκη:
	+ Η μετάβαση της Αθηνάς στην Ιθάκη γίνεται αυτόματα, με τρόπο μαγικό, και κλείνεται ανάμεσα στα ρήματα «χύθηκε» και «βρέθηκε». Με τρόπο θαυμαστό, που ξεπερνάει τους φυσικούς νόμους, από τη μια στιγμή στην άλλη η δράση μεταφέρεται από το θεϊκό στο ανθρώπινο επίπεδο.
* Η μεταμόρφωση της θεάς Αθηνάς σε Μέντη (στ. 118-119)
	+ Η Αθηνά, για να εμφανιστεί στο παλάτι του Οδυσσέα, παίρνει τη μορφή του Μέντη, του βασιλιά των Ταφιωτών (Τάφος= νησί). Η επιλογή αυτή της Αθηνάς οφείλεται στους ακόλουθους λόγους:
		- Ο Μέντης είναι παλιός φίλος του Οδυσσέα και επομένως θεωρείται πολύ φυσική η παρουσία του στο παλάτι και η εκδήλωση ενδιαφέροντος για τον παλιό φίλο.
		- Ως φίλος και συνομήλικος του Οδυσσέα εύκολα θα κερδίσει την εμπιστοσύνη του Τηλέμαχου, θα τον ωθήσει σε εκμυστηρεύσεις λειτουργώντας σαν πατέρας και θα έχει το δικαίωμα να του δώσει συμβουλές ή να τον επηρεάσει.
		- Η παρουσία του δε θα κινήσει τις υποψίες των μνηστήρων.
		- Θέμα της συζήτησης θα είναι ο Οδυσσέας και αυτό θα δώσει στην Αθηνά την ευκαιρία να κατευθύνει εύκολα τον Τηλέμαχο ως Μέντης στην αναζήτησή του.
* Η ομηρική φιλοξενία:
	+
	+ Ο θεσμός της φιλοξενίας:
		- Στην ομηρική κοινωνία, ο θεσμός της φιλοξενίας ήταν ιερός και πολύ ισχυρός. Δημιουργήθηκε από μια πρακτική ανάγκη, δηλαδή από το ότι δεν υπήρχαν ξενοδοχεία για όσους ταξίδευαν (κυρίως για εμπορικούς λόγους).
		- Φιλοξενία είναι η εγκάρδια υποδοχή και η πρόθυμη περιποίηση ξένων και αποτελεί δείγμα κοινωνικότητας, ανθρωπιάς και πλούσιων συναισθημάτων. Βέβαια, η περιποίηση των συγγενών είναι κάτι αυτονόητο και συνηθισμένο σε όλους τους λαούς. Όμως, το να προσφέρεις τη φιλία σου σε έναν ξένο και να μοιράζεσαι με αυτόν τα αγαθά του τραπεζιού σου, πριν μάθεις ακόμη ποιος είναι, αποτελεί ένδειξη του υψηλού πολιτισμικού επιπέδου του ελληνικού λαού.
		- Για τους αρχαίους Έλληνες γενικά η φιλοξενία ήταν ιερός θεσμός, που μάλιστα τον προστάτευε ο ίδιος ο Δίας ως θεός της φιλοξενίας. Έτσι, οι άνθρωποι τηρούσαν τους κανόνες της φιλοξενίας με ιερή προσήλωση και επειδή τιμούσαν τον θεσμό ως κοινωνική αξία και επειδή σέβονταν τον θεό που τον προστάτευε.
	+ Το τυπικό της φιλοξενίας:
		- **1. Υποδοχή και πρώτες περιποιήσεις**:
			* Ο οικοδεσπότης υποδέχεται και καλωσορίζει τον ξένο, με προσφώνηση και θερμή χειραψία και τον προσκαλεί σε φιλοξενία.
			* Αμέσως μετά τακτοποιεί το κοντάρι του ξένου και ό,τι άλλο ενδέχεται αυτός να έχει μαζί του.
			* Αφού το όνομα του ξένου δεν είναι ακόμη γνωστό, ο οικοδεσπότης τον προσφωνεί «ξένε».
		- **2. Λουτρό**:
			* Κάποιες δούλες λούζουν τον ξένο, τον αλείφουν με λάδι και τον ντύνουν με καθαρά ρούχα.
		- **3.** **Το τραπέζι**:
			* Ο οικοδεσπότης προσφέρει δείπνο (γεύμα) στον ξένο, κατά τη διάρκεια του οποίου τηρείται μια διαδικασία:
				+ Παραχωρείται στον ξένο κάθισμα σε τιμητική θέση
				+ Του φέρνουν νερό για να πλυθεί πριν από το φαγητό
				+ Του προσφέρουν στο τραπέζι εκλεκτή μερίδα φαγητού και πιοτό.
		- **4. Επίσημη υποδοχή**:
			* Σε εξαιρετικές περιπτώσεις, ο οικοδεσπότης οργανώνει επίσημη υποδοχή προς τιμή του ξένου, με αθλητικούς αγώνες.
		- **5. Ερωτήσεις**:
			* Ύστερα από τα παραπάνω, ο οικοδεσπότης ρωτάει τον ξένο:
				+ Ποιος είναι;
				+ Από πού έρχεται;
				+ Ποιος είναι ο σκοπός της επίσκεψής του;
			* Ακολουθεί συζήτηση
		- **6. Ικανοποίηση του αιτήματος**:
			* Ο οικοδεσπότης ικανοποιεί το αίτημα του ξένου σε όποιον βαθμό μπορεί.
		- **7. Προσφορά διαμονής**:
			* Προσφέρεται στον ξένο διαμονή για όσο εκείνος θέλει.
		- **8. Προσφορά δώρων**:
			* Λίγο πριν από την αναχώρηση του ξένου, ο οικοδεσπότης τον αποχαιρετά προσφέροντάς του δώρα. Δώρα προσφέρει συνήθως και ο ξένος. Αυτή η ανταλλαγή δώρων επισφραγίζει τη φιλία που προέκυψε από τη φιλοξενία. Η φιλία αυτή είναι ιερή και μεταβιβάζεται και στους απογόνους.

|  |  |
| --- | --- |
| ***Το δείπνο του ξένου******(στ. 154-161)*** | ***Το δείπνο των μνηστήρων******(στ. 162-170)*** |
| Υπηρεσίες προσφέρουν τα ακόλουθα πρόσωπα:1. Μια **παρακόρη**, που χύνει νερό για να πλύνει τα χέρια ο ξένος.
2. Η **σεβαστή** **κελάρισσα**, που φέρνει ψωμί και φαγητό.
3. Ο **τραπεζάρχης**, που έκοψε κρέατα και τους τα φέρνει σε δίσκους.
4. Ο **κήρυκας**, που γεμίζει τα ποτήρια τους με κρασί.
 | Η διαδικασία του φαγητού τους περιγράφεται ως συγκέντρωση ανεύθυνων ανθρώπων, που καλοπερνάνε, χωρίς να νοιάζονται για τίποτε άλλο πέρα από το φαγητό, το πιοτό και τη διασκέδαση. Έτσι, μόλις κόρεσαν τον πόθο τους για το φαΐ και το πιοτό, νιώθουν την ανάγκη να ολοκληρώσουν την απόλαυση με τραγούδι, μουσική και χορό και σπεύδουν να την ικανοποιήσου, εξαναγκάζοντας τον αοιδό του παλατιού να τραγουδήσει γι’ αυτούς. |

* Στοιχεία υλικού πολιτισμού:
	+ **Είδη υπόδησης** (σαντάλια)
	+ **Μέρη του ανακτορικού συγκροτήματος** (η εξώθυρα και η αυλή, η αυλόθυρα, το μεγάλο δώμα με την κονταροθήκη δίπλα σε μια ψηλή κολόνα)
	+ **Οικιακά σκεύη** (κρατήρες, λαγήνι, λεβέτι, κούπες χρυσές, πλεκτά πανέρια)
	+ **Έπιπλα** (τραπέζια για φαγητό, θήκη για δόρατα, θρόνος, σκαμνί για τα πόδια)
	+ **Αντικείμενα χρηστικά** (τομάρια βοδιών για καθίσματα, σφουγγάρια, ύφασμα μαλακό)
	+ **Είδη διατροφής** (ψωμί, κρέας)
	+ **Είδη οπλισμού** (κοντάρι ακονισμένο με χαλκό)
	+ **Είδη ψυχαγωγίας και τέχνης** (κιθάρα)
* Αντιθέσεις:
	+ Μνηστήρες: εύθυμοι, ξέγνοιαστοι – Τηλέμαχος: μελαγχολικός, προβληματισμένος
	+ Τηλέμαχος: χαμένος – Τηλέμαχος: σε εγρήγορση όταν βλέπει τον ξένο
	+ Μνηστήρες: αδιαφορούν για τον ξένο – Τηλέμαχος: ενδιαφέρεται για τον ξένο
	+ Τραπέζι Αθηνάς/Μέντη: ήρεμη ατμόσφαιρα – Τραπέζι μνηστήρων: εύθυμη/ ταραχώδης ατμόσφαιρα.